สวนสัตว์ ซาฟารีเวิลด์ กำลังเจอความท้าทาย
ธุรกิจการบิน ธุรกิจโรงแรม ธุรกิจห้างสรรพสินค้า ร้านอาหาร และอีกหลายธุรกิจ กำลังได้รับผลกระทบอย่างหนักจากการระบาดของ Covid-19  แต่ตอนนี้เราต้องรวมธุรกิจสวนสัตว์เข้าไปด้วย เพราะที่ผ่านมานักท่องเที่ยวต่างชาติถือเป็นกลุ่มลูกค้าสำคัญของธุรกิจนี้
7 เม.ย. 2563

สวนสัตว์ ซาฟารีเวิลด์ กำลังเจอความท้าทาย /โดย ลงทุนแมน
ธุรกิจการบิน ธุรกิจโรงแรม ธุรกิจห้างสรรพสินค้า ร้านอาหาร และอีกหลายธุรกิจ
กำลังได้รับผลกระทบอย่างหนักจากการระบาดของ Covid-19
แต่ตอนนี้เราต้องรวมธุรกิจสวนสัตว์เข้าไปด้วย เพราะที่ผ่านมานักท่องเที่ยวต่างชาติถือเป็นกลุ่มลูกค้าสำคัญของธุรกิจนี้
ซึ่งตอนนี้ธุรกิจของซาฟารีเวิลด์กำลังเจอปัญหาอะไร
ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
ซาฟารีเวิลด์เริ่มเปิดดำเนินการในปี 2531 หรือเมื่อ 32 ปีที่แล้ว ด้วยเป้าหมายหลักที่ต้องการสร้างสวนสัตว์ให้เป็นสถานที่ท่องเที่ยวสำคัญของประเทศไทย
โดยปัจจุบัน ธุรกิจหลักของบริษัทแบ่งออกเป็น 2 ประเภทคือ
1) ธุรกิจสวนสัตว์ โดยซาฟารีเวิลด์เป็นสวนสัตว์เปิดแห่งแรกของประเทศไทย ซึ่งเป็นการให้นักท่องเที่ยวเดินทางเข้ามาชมสัตว์ รวมทั้งการแสดงอื่นๆ เกี่ยวกับสัตว์ นอกเหนือจาก รายได้จากการขายอาหาร เครื่องดื่มและของที่ระลึกภายในสวนสัตว์
2) ธุรกิจการจัดแสดงละครขนาดใหญ่ในโรงละครของภูเก็ตแฟนตาซี โดยนำวัฒนธรรม ตำนานและวรรณคดีของไทยมาแสดงร่วมกัน ซึ่งเป้าหมายหลักคือ กลุ่มนักท่องเที่ยวชาวไทยและต่างชาติโดยเฉพาะชาวจีน ที่เดินทางมาเที่ยวที่ภูเก็ต
หลังจากที่บริษัทเข้าจดทะเบียนในตลาดหลักทรัพย์เมื่อปี 2538 แต่ใครจะไปคิดว่ากว่า 1 ทศวรรษนับจากนั้นสิ่งที่ซาฟารีเวิลด์เจอนั้นต้องใช้คำว่า ท้าทายอย่างหนัก..
แล้วซาฟารีเวิลด์เจอสถานการณ์อะไรที่ท้าทายบ้าง?
ปี 2540 วิกฤติการเงินในเอเชีย
ปี 2546 การระบาดของโรค SARS
ปี 2547 การระบาดของไข้หวัดนก
ปี 2549-2550 การยึดอำนาจโดยคณะปฏิรูปการปกครอง
ซึ่งทุกเหตุการณ์ที่กล่าวมานั้น ส่งผลกระทบต่ออุตสาหกรรมท่องเที่ยวของประเทศไทยทั้งทางตรงและทางอ้อมทุกครั้ง และแน่นอนว่ารวมถึงซาฟารีเวิลด์ด้วย
พอเรื่องเป็นแบบนี้ ทำให้ในช่วงระหว่างปี 2541-2549 ซาฟารีเวิลด์มีผลประกอบการขาดทุนทุกปี ทำให้สิ้นปี 2549 บริษัทมีส่วนผู้ถือหุ้นติดลบกว่า 74 ล้านบาท
เรื่องนี้ทำให้หุ้นของบริษัทถูกเพิกถอนออกจากตลาดหลักทรัพย์ในปี 2552 ซึ่งปัจจุบัน บริษัทยังอยู่ระหว่างดำเนินการเพื่อให้หุ้น SAFARI กลับเข้ามาซื้อขายในตลาดหลักทรัพย์อีกครั้งหนึ่ง
แต่หลังจากเจอเหตุการณ์เหล่านั้น บริษัทจึงมีการปรับปรุงผลการดำเนินงาน ปรับโครงสร้างทางการเงิน
โปรโมตแผนส่งเสริมการท่องเที่ยว ทำการประชาสัมพันธ์ชักชวนลูกค้าทั้งรูปแบบบุคคลและบริษัทให้เข้ามาทำกิจกรรม สังสรรค์ ในพื้นที่ของซาฟารีเวิลด์มากขึ้น ทำให้ผลประกอบของบริษัทค่อยๆ ฟื้นตัว
รู้ไหมว่า หลังจากที่มีนักท่องเที่ยวชาวอินเดียเดินทางเข้ามาประเทศไทยมากขึ้นจาก 1.2 ล้านคน ในปี 2559 เพิ่มมาอยู่ที่ 1.6 ล้านคน ในปี 2562 ทำให้ลูกค้าอินเดียถือเป็นอีกหนึ่งกลุ่มลูกค้าหลักของซาฟารีเวิลด์
จนคนที่ไปเที่ยวซาฟารีเวิลด์ อาจเคยเห็นว่าหลายครั้งช่วงที่มีการแสดงโชว์ของสัตว์ จะมีเพลงอินเดียมาเปิดเพื่อสร้างความสนุกสนานให้แก่กลุ่มลูกค้าอินเดียที่มาเที่ยว
รายได้และกำไรของ บริษัท ซาฟารีเวิลด์ จำกัด (มหาชน)
ปี 2560 รายได้ 1,974 ล้านบาท กำไร 193 ล้านบาท
ปี 2561 รายได้ 1,956 ล้านบาท กำไร 148 ล้านบาท
ปี 2562 รายได้ 1,851 ล้านบาท กำไร 57 ล้านบาท
ปัจจุบัน รายได้ประมาณ 55% เป็นรายได้ที่เกิดจากสวนสัตว์ซาฟารีเวิลด์ที่กรุงเทพฯ ขณะที่อีก 45% เป็นรายได้ที่เกิดจากการแสดงในโรงละครของภูเก็ตแฟนตาซี
ปีล่าสุดที่ผลประกอบการของบริษัทลดลง เนื่องจากจำนวนนักท่องเที่ยวที่มาภูเก็ตแฟนตาซีลดลง และต้นทุนทางการเงินที่สูงขึ้น
ขณะที่ปีนี้ซาฟารีเวิลด์เจอการแพร่กระจายของเชื้อไวรัส COVID-19 ทำให้บริษัทประกาศปิดให้บริการชั่วคราว ซึ่งแน่นอนว่าเหตุการณ์น่าจะกระทบกับบริษัท เนื่องจากจำนวนนักท่องเที่ยวที่มากรุงเทพฯ และภูเก็ต จะลดลง
อย่างไรก็ตาม ปัจจุบัน บริษัทยังมีกำไรสะสมอยู่ในบริษัทอีกกว่า 813 ล้านบาท ซึ่งน่าจะช่วยให้บริษัทผ่านพ้นช่วงเวลาที่ท้าทายตอนนี้ไปได้
แน่นอนว่านี่ก็คงเป็นอีกหนึ่งเหตุการณ์ที่เหมือนกับหลายๆ ครั้งก่อนหน้านั้น ที่ซาฟารีเวิลด์เคยผ่านมันมาแล้ว
ซึ่งสุดท้ายแล้ว เมื่อเวลาผ่านไป สถานการณ์เริ่มคลี่คลาย จนนักท่องเที่ยวเริ่มกลับมาที่ซาฟารีเวิลด์มากขึ้น
วันนั้นสวนสัตว์แห่งนี้ก็คงจะไปเต็มไปด้วยความสุข
ความสนุกและเสียงหัวเราะ จากนักท่องเที่ยวทั้งชาวไทยและชาวต่างประเทศ เหมือนที่ผ่านมา..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-รายงานประจำปี บริษัท ซาฟารีเวิลด์ จำกัด (มหาชน)
-